BGRIM คว้า 3 รางวัลระดับสากล The 16th Asian Power Awards
BGRIM คว้า 3 รางวัลระดับสากล The 16th Asian Power Awards
2 พ.ย. 2563

ดร.ฮาราลด์ ลิงค์ ประธานบี.กริม พร้อมด้วย นางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM กล่าวว่า รู้สึกเป็นเกียรติอย่างยิ่งที่บริษัทได้รับ 3 รางวัลจาก The 16th Asian Power Awards ซึ่งจัดโดยนิตยสาร Asian Power เป็นนิตยสารชั้นนำด้านอุตสาหกรรมไฟฟ้าของเอเชีย ตอกย้ำการเป็นผู้นำด้านธุรกิจไฟฟ้าในระดับภูมิภาค ความเป็นมืออาชีพของทีมงาน และความมุ่งมั่นในการพัฒนาอย่างต่อเนื่อง ภายใต้แนวทางการดำเนินธุรกิจด้วยความรับผิดชอบต่อเศรษฐกิจ สังคม และสิ่งแวดล้อม บนพื้นฐานของหลักการกำกับดูแลกิจการที่ดีมาโดยตลอด
โดย 3 รางวัลอันทรงเกียรตินี้ ประกอบด้วย รางวัล “Power Utility of the Year-Thailand” ซึ่งเป็นรางวัลระดับองค์กร รางวัล “Power Plant Upgrade of the Year-Thailand” สำหรับผลงานการปรับปรุงประสิทธิภาพกังหันก๊าซของโครงการ อมตะ บี.กริม เพาเวอร์ 3 อันเป็นความร่วมมือกับบริษัท Siemens โดยสามารถลดปริมาณการใช้ก๊าซและลดจำนวนวันที่ใช้ในการซ่อมบำรุงลงได้ โดยมีการทยอยปรับปรุงประสิทธิภาพโรงไฟฟ้าพลังความร้อนร่วมอีกหลายโครงการ และ รางวัล “Hydro Power Project of the Year-Bronze” สำหรับโรงไฟฟ้าพลังน้ำ น้ำแจ 1 ในประเทศสาธารณรัฐประชาธิปไตยประชาชนลาว ขนาด 15 เมกะวัตต์ซึ่งเปิดดำเนินการเชิงพาณิชย์เมื่อเดือน มิถุนายน 2562
ทั้งนี้ รางวัล Asian Power Awards มีการพิจารณาโดยกลุ่มผู้ทรงคุณวุฒิในอุตสาหกรรมไฟฟ้าในระดับสากล เพื่อมอบรางวัลให้กับผู้ประกอบการธุรกิจไฟฟ้าและโครงการโรงไฟฟ้าทั่วภูมิภาคเอเชีย ที่มีผลงานโดดเด่นและเป็นที่ยอมรับในระดับสากล